Diari Oficial de la Generalitat Valenciana


Sumari del DOGV 207, del 29-11-1984 (1984/803618)

ORDRE de 15 de novembre de 1984, de la Conselleria d'Economia i Hisenda, per la qual es regulen les operacions de tancament de l'exercici 1984, en relació amb la comptabilitat de despeses públiques de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   207

Data del DOGV
:   29-11-1984

Secció del DOGV
:   ALTRES DISPOSICIONS

Número del document
:   1984/803618


Data del document
:   15-11-1984

Organisme emissor
:   Conselleria d'Economia i Hisenda

Tipus de document
:   Ordre

Ordre de 15 de novembre de 1984, de la Conselleria d'Economia i Hisenda, per la qual es regulen les operacions de tancament de l'exercici 1984, en relació amb la comptabilitat de despeses públiques de la Generalitat Valenciana.  
L'article 21 de la Llei 4/1984, de 13 de juny, d'Hisenda Pública de la Generalitat Valenciana fa obligada la coincidència de l'exercici pressupostari amb l'any natural.   
Això suposa la desaparició de l període d'ampliació a què fa referència l'article 81.1 de la Llei General Pressupostària. La conseqüència més immediata d'aquesta desaparició és la inel·ludible obligació de justificar, abans del dia 16 de gener, els fons lliurats "a justificar", independentment de la data del lliurament. Amb açò, es compleix el mandat de l'article 21 esmentat de la Llei d'Hisenda Pública de la Generalitat Valenciana i, d'altra banda, hom no vulnera l'article 43.3 del mateix Text legal, per més que el termini de tres mesos a què fa referència aquest, no ha de ser necessàriament idèntic en tots els supòsits, sinó el major que es concedesca per complir amb el mandat de retre comptes i, en cap circumstància, pot ultrapassar el límit del propi exercici pressupostari   
Per tant, és inel·ludible la introducció de modificacions, quant als terminis per realitzar les operacions comptables de les despeses, tant les corresponents al tancament de l'exercici, com les de liquidació d'aquest. D'altra banda, cal fixar la data d'assenyalament d'havers del mes de desembre.   
En atenció d'aquests motius, aquesta Conselleria d'Economia i Hisenda ha disposat:   
1. Concessió automàtica de consignacions   
Per l'import dels expedients de modificació de crèdit, l'autorització del qual siga prestada per les Corts i pel Consell, durant el mes de desembre, s'entendrà concedida automàticament consignació d'igual quantia i aplicació.   
2. Assenyalament d'havers en el mes de desembre   
2.1. Les nòmines per al rebut dels havers actius i pagament extraordinari del mes de desembre es tancaran i tramitaran, tot i avançant en 5 dies tots els terminis assenyalats en la Resolució de- 18 de juny de 1984, de la Tresoreria i Intervencions Generals (DOGV núm. 179, de 19 de juliol). En tot cas, els documents comptables que s'espedesquen pels Serveis Centrals de les Conselleries, per raó d'aquesta nòmina, seran lliurats en les Intervencions Delegades, el dia 10 de desembre pel cap dalt.   
2.2 Els havers i els pagaments extraordinaris corresponents al mes de desembre, seran satisfets, conjuntament, a partir del dia vint del mes esmentat.   
3. Tramitació de documents comptables en els últims dies del mes de desembre   
A fi de facilitar les operacions de final d'any, les Conselleries, a partir del dia 23, no remetran cap document comptable a la Conselleria d'Economia i Hisenda. Això no obstant, les Conselleries esmentades continuaran expedint els documents comptables oportuns, a partir del primer dia hàbil del mes de gener següent, amb les limitacions que conté l'apartat 5.   
4. Prevencions sobre quantitats a justificar   
4.1. Els manaments de pagament "a justificar", expedits amb càrrec als crèdits del Pressupost de Despeses d'aquest exercici, hauran d'obrar en poder de l'Ordenació de Pagaments abans de l'1 de desembre. A partir de la data esmentada, no podran expedir-se aquesta classe de manaments amb càrrec als crèdits disponibles de 1984.   
4.2. Acabat l'exercici econòmic, i abans del dia 16 de gener, hom tornarà a la Tresoreria General les quantitats lliurades "a justificar", no satisfetes, independentment de la data de lliurament, que es troben en poder dels distints "centres de despesa"; simultàniament, s'expediran i trametran a la Intervenció els corresponents ADOPJ/(inversos). Per les quantitats compromeses amb càrrec als esmentats fons i nopagades, hom expedirà els corresponents documents comptables AD i O. El pagament dels compromissos assolits amb càrrec a les quantitats esmentades s?efectuarà mitjançant la Tresoreria General, amb compliment previ del que ordena l'apartat 8 d'aquesta Ordre.   
5. Expedició i tramitació de documents comptables, tot reconeixent obligacions amb càrrec als crèdits pressupostaris de 1984   
5.1. Els Serveis Centrals de les distintes Conselleries podran expedir i tramitar documents comptables amb càrrec als crèdits pressupostaris de 1984, fins el 15 de gener de 1985, sempre que corresponguen a despeses realitzades o compromeses fins el 31 de desembre.   
5.2. Les Oficines d?intervenció i Comptabilitat comprovaran la documentació justificativa dels compromissos assolits, tot refusant la que no oferesca prou garanties, així com la que no tinga entrada en aquelles Oficines abans del dia 16 de gener de 1985. La documentació referida haurà de ser tramesa per les Oficines esmentades abans del següent dia 21.   
5.3. Els Interventors Delegats de la Intervenció Delegada de la Generalitat Valenciana tindrà cura, especialment, del compliment de les normes anteriors, i a aquests efectes podrà reclamar tots els antecedents que considere necessaris i efectuar examen i comprovació dels llibres, comptes i la documentació necessaris en cada cos.   
5.4. La Intervenció General de la Generalitat Valenciana podrà acordar que es realitze la intervenció material de la inversió, a fi de comprovar que les adquisicions, obres o els serveis s'han efectuat abans de l'1 de gener de 1985, tot designant-hi el personal facultatiu necessari quan la comprovació esmentada requeresca la possessió de coneixements tècnics.   
6. Anul·lacions de saldos, pressupostos, autoritzacions. disposicions i obligacions   
6.1. En finalitzar les operacions de tancament de l'exercici, s'expediran per la Intervenció General, a través del Servei de Mecanització, els documents comptables "CG" i "CP" per l'import del saldo d'autoritzacions i disposicions existents en aquella data en cada concepte pressupostari   
6.2. Els documents "CG" i "CP" s'elevaran al Ple del Consell, en la primera reunió que celebre, per tal que, a la vista dels informes escaients, aquest es pronuncie sobre l?anul·lació dels saldos resultants o, altrament, n'acorda la incorporació, en tot o en part, com a remanents, al Pressupost de 1985.   
7. Relacions nominals de creditors  
La Intervenció General formularà una relació nominal de creditors, classificada per serveis, capítols, articles i conceptes, en què hom detallarà totes les obligacions contretes, que no tinguessen ordenat el pagament el 31 de desembre.   
8. Residus de pressupostos tancats  
8.1. L'Ordenació General de Pagaments disposarà automàticament l'1 de febrer de 1985, com a avançament de consignació, d'una quantitat idèntica a l'import de les obligacions concretes pendents de pagament el 31 de desembre i detallades en les relacions nominals de creditors.   
8.2. Els manaments expedits a partir de l'1 de gener de 1985, per obligacions pendents de pagament el 31 de desembre i, per tant, incloses en la relació nominal de creditors, seran comptabilitzades en els comptes de "Residus de Pressupostos tancats".   
Els manaments esmentats inclouran les dades necessàries per identificar-los en la relació nominal de creditors, amb expressa referència al número amb què figuren en aquesta, i aniran consignats amb la inscripció ¿'Residus de Pressupostos Tancats".   
9. Vigència dels manaments de pagament  
9.1. La Tresoreria General de la Generalitat Valenciana conservarà en el seu poder els manaments esmentats que estiguen pendents de pagament el 31 de desembre, sense tornar-los a la Intervenció General, però consignant-hi en lloc rellevant una remarca amb la inscripció "pressupost 1984", que permeta distingir-los clarament dels que s'expedesquen a partir de l'1 de gener amb aplicació a l'exercici de 1985.   
9.2. Els manaments expedits amb imputació a l'exercici de 1984, que no hagen estat satisfets el 31 de desembre de 1984, conservaran llur plena vigència fins el moment en què es facen efectius als creditors, s'anul·len o hom en declare la prescripció.   
La Tresoreria General formarà una relació d'aquests manaments, amb els requisits que s'especifiquen en l'apartat 10.   
9.3. La Tresoreria General procedirà a revisar els manaments que són pendents de pagament amb més de sis mesos d'antiguitat, si els hi hagués, i analitzarà les causes del retard tot sol·licitant, si convé, de la Intervenció General els aclariments escaients.   
10. Compte de manament a pagar  
Els saldos de "Residus de pressupostos tancats" es justificaran amb relacions dels pendents de pagament el 31 de desembre de 1984.   
Dins de cada relació, els manaments figuraran classificats per seccions, serveis, capítols i conceptes, amb el detall següent per columnes: aplicació pressupostària número de manament, import i total per Secció.   
Cada Secció anirà classificada en els grups següents:   
1. Manaments de l'exercici 1984.   
2. Manaments de l'exercici 1983.   
3. Manaments de l'exercici 1982.   
4. Manaments de l'exercici 1981 i anteriors no incursos en prescripció.   
5. Manaments incursos en prescripció.   
Per a la inclusió en cada grup, hom tindrà en compte l'any en què foren comptabilitzats en l'Ordenació General de Pagaments.   
Hom acompanyarà a les relacions esmentades un resum per cada grup, en què es detalle únicament el número de Secció i l'import, que es totalitzarà al final per determinar l'import dels manaments.   
11. Incorporacions de crèdit  
11.1. Pels reintegraments de pagament (no pels reintegraments de quantitats lliurades "a justificar") de l'exercici de 1984, hom podrà sol·licitar incorporacions al propi exercici, i hauran de tenir entrada en la Conselleria d'Economia i Hisenda, les sol·licituds i la documentació respectives abans del dia 10 de desembre pròxim, ben entès que aquests crèdits incorporats seran automàticament anul·lats si no han estat compromesos fins el 31 de desembre.   
11.2. Els ingressos que s'efectuen en el Tresor de la Generalitat pel concepte "compensació de funcionaris públics" durant el darrer trimestre de 1984, podran generar crèdit en el Pressupost per a 1985, sempre que s'hi complesquen tots els requisits exigits per l'Ordre Ministerial de 16 de març de 1971, tret del que disposa el número 2.2.4 respecte al pressupost de l?any en què es puguen acordar aquestes incorporacions.   
11.3. Els productes de les vendes de béns corrents i prestacions de serveis no previstes pressupostàriament, que s'ingressen en el Tresor de la Generalitat durant el darrer trimestre de 1984, podran generar crèdit en el Pressupost de 1985, sempre que reunesquen tots els requisits exigits per l'Ordre Ministerial de 16 de març de 1971, tret del que disposa el número 3.3.3, en relació amb el pressupost de l'any en què es puguen acordar aquestes generacions.   
València, 15 de novembre de 1984.   
El Conseller d'Economia i Hisenda,  
ANTONI BIRLANGA I CASANOVA